2014.gada Noteikumi Nr.

Rīgā (prot. Nr. ­­ .§)

**Kārtība, kādā valsts finansē pirmsskolas izglītības programmas bērniem no piecu gadu vecuma līdz pamatizglītības ieguves uzsākšanai un pamatizglītības un vidējās izglītības programmas, kuras īsteno privātās izglītības iestādes**

Izdoti saskaņā ar [Izglītības likuma](http://likumi.lv/doc.php?id=50759)

14.panta 3.punktu un

[Vispārējās izglītības likuma](http://likumi.lv/doc.php?id=20243)

4.panta 3.3 punktu

1. Noteikumi nosaka kārtību, kādā valsts finansē pirmsskolas izglītības programmas bērniem no piecu gadu vecuma līdz pamatizglītības ieguves uzsākšanai un pamatizglītības un vispārējās vidējās izglītības programmas, kuras īsteno privātās izglītības iestādes (turpmāk – izglītības iestāde).

2. Valsts finansējumu pedagogu darba samaksai un valsts sociālās apdrošināšanas obligātajām iemaksām (turpmāk – dotācija) izglītības iestāde saņem, ja tā Valsts izglītības informācijas sistēmā (turpmāk – sistēma) līdz attiecīgā gada 31.maijam un 5.septembrim ir ievadījusi un apstiprinājusi informāciju par bērnu un skolēnu skaitu attiecīgā gada 27.maijā un 1.septembrī (pa klasēm (grupām) un izglītības programmām).

3. Izglītības iestāde, kas īsteno profesionālās pamatizglītības programmas, saņem dotāciju, ja tā papildus šo noteikumu 2.punktā minētajai kārtībai ir noslēgusi līgumu par valsts noteikto finansēto vietu skaitu līdz kārtējā gada 30.aprīlim ar Izglītības un zinātnes ministriju vai attiecīgās nozares ministriju.

4. Izglītības un zinātnes ministrija vai attiecīgā nozares ministrija nosaka dotāciju periodam no attiecīgā gada 1.septembra līdz 31.decembrim, pamatojoties uz šo noteikumu 2.punktā minēto informāciju par bērnu un skolēnu skaitu attiecīgā gada 27.maijā, un periodam no kārtējā gada 1.janvāra līdz 31.augustam, pamatojoties uz šo noteikumu 2.punktā minēto informāciju par bērnu un skolēnu skaitu attiecīgā gada 1.septembrī.

5. Izglītības un zinātnes ministrija nosaka dotācijas apmēru izglītības iestādei, kas īsteno pirmsskolas izglītības programmas bērniem no piecu gadu vecuma līdz pamatizglītības ieguves uzsākšanai, akreditētas pamatizglītības un vispārējās vidējās izglītības programmas, atbilstoši normatīvajiem aktiem par kārtību, kādā aprēķina un sadala valsts budžeta mērķdotāciju pašvaldību izglītības iestādēm bērnu no piecu gadu vecuma izglītošanā nodarbināto pirmsskolas izglītības pedagogu darba samaksai un pašvaldību vispārējās pamatizglītības un vispārējās vidējās izglītības iestāžu pedagogu darba samaksai. Aprēķinot normēto skolēnu skaitu izglītības pakāpēs, 1.-4.klases skolēnu skaitam piemēro koeficientu 0,75. Ja administratīvajā teritorijā skolēnu skaits ir 0,5 skolēni uz vienu kvadrātkilometru vai mazāk, papildu koeficients skolēnu skaitam netiek piemērots.

6. Izglītības un zinātnes ministrija vai attiecīgās nozares ministrija nosaka dotācijas apmēru izglītības iestādei, kas īsteno profesionālās pamatizglītības programmas, atbilstoši normatīvajiem aktiem par kārtību, kādā aprēķina un sadala valsts budžeta mērķdotāciju pedagogu darba samaksai pašvaldību izglītības iestādēs, kurās īsteno profesionālās pamatizglītības, arodizglītības un profesionālās vidējās izglītības programmas.

7. Rīkojumu par dotācijas sadali izdod izglītības un zinātnes ministrs vai attiecīgās nozares ministrs, un Izglītības un zinātnes ministrija vai attiecīgās nozares ministrija saskaņā ar finansēšanas plānu pārskaita finansējumu konkrētai izglītības iestādei uz kontu Valsts kasē.

8. Izglītības iestāde līdz kārtējā gada 15.janvārim un 15.septembrim Izglītības un zinātnes ministrijā vai attiecīgās nozares ministrijā iesniedz pārskatu par dotācijas izlietojumu (pielikums) iepriekšējā periodā.

9. Izglītības un zinātnes ministrija vai attiecīgās nozares ministrija ir tiesīga:

9.1. grozīt izglītības iestādei noteikto dotācijas apmēru, ja valsts budžetā kārtējam gadam tiek grozīts šim mērķim paredzēto līdzekļu apmērs;

9.2. pārtraukt dotācijas izmaksu, ja:

9.2.1. ir anulēta izglītības iestādei izsniegtā pamatizglītības vai vispārējās vidējās izglītības programmas akreditācija vai beidzies tās termiņš;

9.2.2. ir anulēta izglītības iestādes attiecīgās programmas īstenošanai izsniegtā licence vai beidzies tās derīguma termiņš;

9.3. pieprasīt izglītības iestādei 30 dienu laikā atmaksāt valsts budžetā pedagogu atalgojumam neizlietoto finansējumu un atlīdzināt pedagogu atalgojumam nepamatoti izlietoto finansējumu.

10. Atzīt par spēku zaudējušiem Ministru kabineta 2011.gada 27.decembra noteikumus Nr.1037 „Kārtība, kādā valsts finansē pirmsskolas izglītības programmas bērniem no piecu gadu vecuma līdz pamatizglītības ieguves uzsākšanai un pamatizglītības un vidējās izglītības programmas, kuras īsteno privātās izglītības iestādes” (Latvijas Vēstnesis, 2011, 205.nr.).

11. Izglītības un zinātnes ministrija vai attiecīgā nozares ministrija nosaka dotācijas apmēru periodam no 2014.gada 1.septembra līdz 31.decembrim, pamatojoties uz šo noteikumu 2.punktā minēto informāciju par bērnu un skolēnu skaitu 2014.gada 1.septembrī.

Ministru prezidente  L.Straujuma

Izglītības un zinātnes ministre I.Druviete

Iesniedzējs:

Izglītības un zinātnes ministre I.Druviete

Vizē:

Valsts sekretāre S.Liepiņa

06.06.2014.

624

L.Buceniece

67147830, [liga.buceniece@izm.gov.lv](mailto:liga.buceniece@izm.gov.lv)